**Ministru kabineta noteikumu projekta**

**“Grozījumi Ministru kabineta 2014.gada 11.februāra noteikumos Nr.96**

**“Nodokļu un citu maksājumu reģistrēšanas elektronisko ierīču un iekārtu lietošanas kārtība”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **Tiesību akta projekta anotācijas kopsavilkums** | | | |
| Mērķis, risinājums un projekta spēkā stāšanās laiks (500 zīmes bez atstarpēm) | | | Ministru kabineta noteikumu projekts izstrādāts:  - lai atceltu normas, kuras nosaka, ka veselības aprūpes pakalpojumu sniedzēji, kuri par sniegtajiem veselības aprūpes pakalpojumiem izsniedz Valsts ieņēmumu dienestā reģistrētās kvītis papīra formā, kvīti izsniedz par katru darījumu, katrā kvītī norāda pakalpojuma saņēmēja vārdu, uzvārdu un personas kodu, kā arī pārskatā par Valsts ieņēmumu dienestā reģistrēto kvīšu izlietojumu norāda informāciju detalizēti par katru kvīti;  - lai atceltu normu, kas nosaka, ka veselības aprūpes pakalpojumu sniedzēji, kuri par sniegtajiem veselības aprūpes pakalpojumiem izsniedz Valsts ieņēmumu dienestā elektroniski sagatavotas reģistrētās kvītis, katrā kvītī norāda pakalpojuma saņēmēja vārdu, uzvārdu un personas kodu;   * Ministru kabineta noteikumi stāsies spēkā pēc to pieņemšanas Ministru kabinetā. |
|  | | |  |
| **I. Tiesību akta projekta izstrādes nepieciešamība** | | | |
| 1**.** | Pamatojums | | Ministru kabineta noteikumu projekts izstrādāts pēc Veselības ministrijas iniciatīvas, ņemot vērā biedrības “Latvijas Ģimenes ārstu asociācija” (turpmāk – LĢĀA), Latvijas Ārstu psihoterapeitu asociācijas (turpmāk – LĀPA) un Latvijas Psihiatru asociācijas (turpmāk – LPA) izteiktos viedokļus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Veselības ministrija ir saņēmusi LĢĀA vēstuli, kurā LĢĀA lūdz steidzami pārskatīt ar Ministru kabineta 2018.gada 18.decembra noteikumos Nr.821 “Grozījumi Ministru kabineta 2014.gada 11.februāra noteikumos Nr.96 “Nodokļu un citu maksājumu reģistrēšanas elektronisko ierīču un iekārtu lietošanas kārtība”” (turpmāk - grozījumi noteikumos Nr.96) iekļautās normas, kas stājās spēkā 2019.gada 1.februārī, un izdarīt grozījumus, kas neattiecinātu jaunās prasības uz veselības aprūpes pakalpojumu sniedzējiem ar mazu apgrozījumu, tai skaitā uz ģimenes ārstiem. LĢĀA vēstulē pauž viedokli, ka ar grozījumiem noteikumos Nr.96 iekļautais rada administratīvā sloga nepamatotu palielināšanu ģimenes ārstiem un personas (pacienta) datu aizsardzības pārkāpuma risku.  LĢĀA jautājums par administratīvā sloga nepamatotu palielināšanu ģimenes ārstiem un par personas (pacienta) datu aizsardzības pārkāpuma risku 2019.gada 12.februārī tika skatīts LR Saeimas Sociālo un darba lietu komisijas sēdē, piedaloties Veselības ministrijas, Finanšu ministrijas, Valsts ieņēmumu dienesta, LĀB, LĢĀA un biedrības “Latvijas Lauku ģimenes ārstu asociācija” pārstāvjiem.  Grozījumi noteikumos Nr.96 nesamērīgi palielināja administratīvo slogu veselības aprūpes pakalpojumu sniedzējiem ar mazu apgrozījumu, tai skaitā ģimenes ārstiem. Lai samazinātu administratīvo slogu veselības aprūpes pakalpojumu sniedzējiem ar mazu apgrozījumu, Veselības ministrija piedāvā svītrot noteikumos Nr.96 iekļautās prasības attiecībā uz augstāk minētām veselības aprūpes pakalpojumu sniedzēju kategorijām, vienlaikus svītrojot pienākumu 78.4.apakšpunkta otrajā teikumā minēto informāciju norādīt par katru izsniegto un anulēto reģistrēto kvīti atbilstoši rekvizītiem.  Vērtējot LĢĀA jautājumu par personas (pacienta) datu aizsardzību grozījumu noteikumos Nr.96 kontekstā, Veselības ministrija ir ņēmusi vērā LĢĀA paustās bažas par personas veselības datu apstrādes atbilstību Eiropas Parlamenta un Padomes regulai 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk – Regula 2016/679) un uzskatīja tās par pamatotām. Atbilstoši Regulas 2016/679 4.panta 15.punktam veselības dati ir personas dati, kas saistīti ar fiziskas personas fizisko vai garīgo veselību, tostarp veselības aprūpes pakalpojumu sniegšanu un, kas atspoguļo informāciju par tās veselības stāvokli. Veselības ministrijas ieskatā šo definīciju nevar skatīt pārāk šauri attiecinot tikai uz informāciju par personai uzstādītu diagnozi (SSK – 10 kodu), bet tā attiecas uz jebkuru informāciju par personas veselības stāvokli, tajā skaitā, faktu, ka persona ir vērsusies pie konkrētas ārstniecības personas vai persona ir veikusi konkrētus izmeklējumus. Tādējādi arī darījumu apliecinošā dokumentā norādītā informācija par pakalpojuma sniedzēju (konkrēto ārstniecības iestādi), personu, kura saņem pakalpojumu (konkrētās personas vārds, uzvārds, personas kods) un pakalpojuma veidu (konsultācija, izmeklējums u.c) atklāj informāciju par personas veselības stāvokli un ir uzskatāmi par veselības datiem.  LR Saeima 2018.gada 13.septembra sēdē nolēma, pamatojoties uz 10 142 Latvijas pilsoņu kolektīvo iesniegumu “Pārmaksāto nodokļu automātiska izmaksāšana”, uzdot Ministru kabinetam līdz 2021.gada 1.janvārim izstrādāt normatīvos aktus, kā arī rast iespējamo tehnisko risinājumu valsts pārvaldē esošo iestāžu informācijas sistēmu salāgošanai, lai Valsts ieņēmumu dienests spētu automātiski atmaksāt pārmaksātos nodokļus. Iniciatīvas autori iesniegumā aicinājuši nodrošināt iespēju pārmaksātos nodokļus saņemt arī tiem iedzīvotājiem, kuri nelieto internetbanku, neizprot vai arī tiem nav laika un iespēju iedziļināties sarežģītajā dokumentu aizpildīšanas sistēmā, taču strādā un maksā nodokļus.  Tādējādi, lai nodrošinātu LR Saeimas lēmuma izpildi, ar 2018.gada 18.decembra grozījumiem Ministru kabineta noteikumos Nr.96 tika noteikts, ka veselības pakalpojumu sniedzēji par sniegtajiem pakalpojumiem gatavo elektronisku kvīti, kas aizstāj nepieciešamību veselības pakalpojumu sniedzējam izmantot kases aparātus, tādējādi samazinot administratīvo slogu gan veselības pakalpojumu sniedzējiem, gan nodokļu maksātājiem, kas, iesniedz Valsts ieņēmumu dienestā Gada ienākumu deklarāciju par attaisnotajiem izdevumiem, papildus arī nodrošinot kontroles mehānismu. Veselības pakalpojumu sniedzējs elektroniskajā kvītī iekļauto informāciju nosūta Valsts ieņēmumu dienesta elektroniskajā deklarēšanas sistēmā, iesniedzot pārskatu par kvīšu izlietojumu. Noteikumi neparedz, ka pakalpojuma saņēmējam būtu jādod piekrišana minēto datu nodošanai Valsts ieņēmumu dienestam.  Šāda veselības datu apstrāde bez personas piekrišanas norādītajam mērķim nebūtu uzskatāma par atbilstošu Regulai 2016/679 šādu apsvērumu dēļ:  1) veselības datu apstrāde bez personas piekrišanas nav paredzēta Regulas 2016/679 9.pantā;  2) personām, kuras vēlas atgūt pārmaksāto iedzīvotāju ienākumu nodokli par veselības aprūpes pakalpojumiem, ir tiesības brīvprātīgi iesniegt gada ienākumu deklarāciju. Nosūtot bez personas piekrišanas visas elektroniski sagatavotās reģistrētās kvītis, tās tiek nosūtītas arī par personām, kuras nevēlas aizpildīt gada ienākumu deklarāciju un nevēlas atgūt pārmaksāto iedzīvotāju ienākumu nodokli, kas savukārt ir pretrunā ar Regulas 2016/679 5.pantu, kas nosaka datu apstrādes vispārējos principus, jo īpaši datu minimizēšanas principu.  Obligāta pacienta veselības (sensitīvo) datu nodošanu Valsts ieņēmumu dienestam ierobežo personas tiesības uz privāto dzīvi, kas garantētas Satversmes 96.pantā.  Līdz ar to šobrīd noteikumu regulējums tiek precizēts tādejādi, ka Valsts ieņēmumu dienests nesaņems no veselības pakalpojumu sniedzējiem datus par pacientiem, lai veiktu tiem automātiski iedzīvotāju ienākuma nodokļa pārmaksu atmaksu.  Lai risinātu šo jautājumu, Veselības ministrija piedāvā atcelt normu attiecībā uz veselības aprūpes pakalpojumu sniedzēja pienākumu par sniegtajiem medicīnas pakalpojumiem reģistrētajā kvītī un elektroniski sagatavotajā reģistrētajā kvītī norādīt preču pircēja vai pakalpojumu saņēmēja vārdu, uzvārdu un personas kodu līdz brīdim, kamēr, konsultējoties ar Datu valsts inspekciju, tiks rasts atbilstošs problēmas risinājums.  Ministru kabineta noteikumu projekts paredz aizsargāt arī psihiatriskās palīdzības konfidencialitātes principu, jo pašreizējais regulējums uzliek par pienākumu, piemēram, praktizējošam psihiatram sniegt informāciju Valsts ieņēmumu dienestam par saviem pacientiem. |
| 3. | Projekta izstrādē iesaistītās institūcijas un publiskas personas kapitālsabiedrības | | Nav |
| 4. | Cita informācija | | Ministru kabineta noteikumu projekts tiek virzīts steidzamības kārtībā kā Ministru kabineta lieta.  Ministru kabineta noteikumiem ir jāstājas spēkā pēc iespējas īsākā termiņā pēc 1.aprīļa.  Steidzamība ir pamatota ar to, ka saskaņā ar noteikumu Nr.96 77.punktu nodokļu maksātājs, kurš Valsts ieņēmumu dienestā reģistrējis grāmatiņās brošētas kvītis vai kvīšu numurus, par katru kalendāra gada ceturksni līdz tam sekojošā mēneša divdesmit piektajam datumam iesniedz Valsts ieņēmumu dienestā pārskatu par numurēto un Valsts ieņēmumu dienestā reģistrēto kvīšu izlietojumu.  Ja netiks nodrošināta Ministru kabineta noteikumu projekta stāšanās spēkā pēc iespējas īsākā termiņā pēc 1.aprīļa, saskaņā ar šobrīd spēkā esošo regulējumu, veselības aprūpes pakalpojumu sniedzējiem saskaņā ar noteikumu Nr.96 78.punktu būs jāsāk veidot pārskats par numurēto un reģistrēto kvīšu izlietojumu par katru darījumu obligāti norādot pakalpojumu saņēmēja vārdu, uzvārdu un personas kodu.  Spēkā esošais regulējums attiecībā uz pacienta veselības (sensitīvo) datu nodošanu Valsts ieņēmumu dienestam jau šobrīd ierobežo personas tiesības uz privāto dzīvi un tā atcelšana ir jāveic steidzami pēc iespējas īsākā laikā.  Ņemti vērā LĢĀA, biedrības “Latvijas Ārstu biedrība”, LĀPA, LPA, LR Saeimas Sociālo un darba lietu komisijas viedokļi |
|  |  | |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministru kabineta noteikumu projekts attiecas uz visiem Latvijas iedzīvotājiem – veselības aprūpes pakalpojumu saņēmējiem.  Ministru kabineta noteikumu projekts attiecas uz aptuveni 1200 ģimenes ārstiem un potenciāli uz 956 citu ārstu speciālistu praksēm, kas atbilst noteikumu Nr.96 82.1.3.apakšpunkta prasībām (pakalpojumu sniedzēji ar mazu apgrozījumu), un aptuveni 1000 veselības aprūpes pakalpojumu sniedzējiem, kuriem lietošanā ir aptuveni 1700 elektroniskās ierīces un iekārtas.  Vienlaikus Ministru kabineta noteikumu projekts attiecas uz Valsts ieņēmumu dienestu. | |
| 2. | Tiesiskā regulējuma ietekme uz tautsaimniecību un administratīvo slogu | Ministru kabineta noteikumu projekts samazina veselības aprūpes pakalpojumu sniedzēju administratīvo slogu attiecībā uz noteikumu Nr.96 82.1.apakšpunktā uzskaitītiem gadījumiem.  Vienlaikus palielināsies administratīvais slogs tam veselības aprūpes pakalpojumu saņēmējam, kurš sniedz Gada ienākumu deklarāciju, lai atgūtu radušos izdevumus salīdzinājumā ar noteikumos Nr.96 spēkā esošo regulējumu. | |
| 3. | Administratīvo izmaksu monetārs novērtējums | Administratīvo izmaksu monetāru novērtējumu veselības aprūpes pakalpojumu sniedzējiem un saņēmējiem nav iespējams aprēķināt. | |
| 4. | Atbilstības izmaksu monetārs novērtējums | Atbilstības izmaksu monetāru novērtējumu veselības aprūpes pakalpojumu sniedzējiem nav iespējams aprēķināt, jo nav zināms veselības aprūpes pakalpojumu sniedzēju skaits, kuriem būs nepieciešams pielāgot informācijas sistēmas atbilstoši Ministru kabineta noteikumu projektā noteiktajam regulējumam attiecībā uz veselības aprūpes pakalpojuma saņēmēja vārda, uzvārda un personas koda norādīšanu kā neobligātu. | |
| 5. | Cita informācija | Nav. | |
|  |  |  | |
| **III. Tiesību akta projekta ietekme uz valsts budžetu un pašvaldību budžetiem** | | | |
| *Ministru kabineta noteikumu projekts šo jomu neskar.* | | | |
|  | | | |
| **IV. Tiesību akta projekta ietekme uz spēkā esošo tiesību normu sistēmu** | | | |
| *Ministru kabineta noteikumu projekts šo jomu neskar.* | | | |
|  | | | |
| **V. Tiesību akta projekta atbilstība Latvijas Republikas starptautiskajām saistībām** | | | |
| *Ministru kabineta noteikumu projekts šo jomu neskar.* | | | |
|  | | | |

|  |  |  |  |  |
| --- | --- | --- | --- | --- |
| **VI. Sabiedrības līdzdalība un komunikācijas aktivitātes** | | | | |
| 1. | | Plānotās sabiedrības līdzdalības un komunikācijas aktivitātes saistībā ar projektu | | Ministru kabineta noteikumu projektu plānots izskatīt Ministru kabinetā steidzamības kārtībā kā Ministru kabineta lietu. Ministru kabineta noteikumu projekts ir sagatavots, ņemot vērā no LĢĀA, LĀPA un LPA saņemtos priekšlikumus. |
| 2. | | Sabiedrības līdzdalība projekta izstrādē | | Veselības ministrija ir ņēmusi vērā LĢĀA viedokli par sloga nesamērīgumu attiecībā uz veselības aprūpes pakalpojumu sniedzējiem ar mazu apgrozījumu un personas (pacienta) datu aizsardzības pārkāpuma risku.  LĢĀA jautājums par administratīvā sloga nepamatotu palielināšanu ģimenes ārstiem un par personas (pacienta) datu aizsardzības pārkāpuma risku 2019.gada 12.februārī tika skatīts LR Saeimas Sociālo un darba lietu komisijas sēdē, piedaloties Veselības ministrijas, Finanšu ministrijas, Valsts ieņēmumu dienesta, LĀB, LĢĀA un biedrības “Latvijas Lauku ģimenes ārstu asociācija” pārstāvjiem.  Ir izvērtēts un ņemts vērā LĀPA un LPA viedoklis par nepieciešamību atcelt noteikumu Nr.96 normas, kas paredz obligātu pacienta sensitīvo datu nodošanu Valsts ieņēmumu dienestam, jo tie gan samazinās iedzīvotāju iespēju saņemt nepieciešamo psihoterapeitisko/psihiatrisko palīdzību, gan liegs ārstiem psihoterapeitiem un psihiatriem sniegt palīdzību pacientiem saskaņā ar profesionālajiem standartiem un ārsta ētikas normām. |
| 3. | | Sabiedrības līdzdalības rezultāti | | Ministru kabineta noteikumu projekts ir sagatavots ņemot vērā LĢĀA, LĀPA un LPA izteiktos priekšlikumus. |
| 4. | | Cita informācija | | Nav. |
|  | |  | |  |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| 1. | | Projekta izpildē iesaistītās institūcijas | | Valsts ieņēmumu dienests. | |
| 2. | | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Ministru kabineta noteikumu projekts neparedz jaunu institūciju izveidi vai esošo institūciju likvidāciju vai reorganizāciju. Ministru kabineta noteikumu projekts neparedz jaunu funkciju noteikšanu Valsts ieņēmumu dienestam.  Ministru kabineta noteikumu projekts tiks realizēts Valsts ieņēmumu dienesta esošo cilvēkresursu un finanšu līdzekļu ietvaros. | |
| 3. | | Cita informācija | | Nav. | |

Veselības ministre Ilze Viņķele

S.Batare, 67876042  
[svetlana.batare@vm.gov.lv](mailto:svetlana.batare@vm.gov.lv)